Die uitwerking van inperking op onderwysers se verlof - Skoleondersteuningsentrum
Die uitwerking van inperking op onderwysers se verlof
deur Reon Janse van Rensburg, Media- en Inhoudsbeampte by Solidariteit
"Ek werk vir 'n privaat skool. Die werkgewer wil van ons verlof aan die einde van April, asook 'n deel van ons Septembervakansie wegneem om op te maak vir die dae wat die leerlinge onderrig verloor. So ons is nie saam met die leerlinge af nie, maar verloor van ons vakansie. Kan julle asseblief 'n bietjie raad hieromtrent gee?"
Volgens Dems Nel, 'n litigant by Solidariteit, verskil die diensvoorwaardes van privaat skole van skool tot skool en die reëls en regulasies as wat vir onderwysers in staatskole wat deur die Departement van Basiese Onderwys ingestel is, geld nie vir hulle nie.
Artikel 20 van die Wet op Basiese Diensvoorwaardes bepaal dat verlof geneem moet word op 'n tyd wat vir die werkgewer gerieflik is.
Nel noem ook dat onderwysers se werk van so 'n aard is dat hulle nie hul pligte normaalweg van die huis af sal kan nakom nie en dus sal die werkgewer dit kan regverdig om jou op korttyd te plaas en om selfs as alternatief die geen werk, geen betaling-beginsel toe te pas. Jou werkgewer kan jou dus versoek om nou langer vakansie te neem in plaas van later in die jaar en Nel beveel aan dat werknemers hierdie versoek aanvaar.
Indien jy enige arbeidsverwante vrae het, nooi ons julle om gerus vir Sanri Stone by die Solidariteit Vakbond te kontak. Stuur gerus 'n e-pos na [email protected].